

Komuna e Klinës

Kuvendi i Komunës

01Nr\_\_\_\_\_\_\_\_\_\_\_\_/2020

Klinë, 05. 03. 2020

PROCESVERBAL

I Seancës së I-rë të jashtëzakonshme, të punës së Kuvendit të Komunës së Klinës, mbajtur më 05. 03. 2020, filluar në ora 10:00, në sallën e Kuvendit të Komunës.

Seancën e hapi kryesuesi I Kuvendit, z. Fadil Gashi I cili përshëndeti gjithë të pranishmit dhe I falënderoi për pjesëmarrje, duke theksuar se kjo pjesëmarrje kaq e madhe në këtë seancë të jashtëzakonshme na e ka pasuruar këtë takim.

z. Fadil Gashi, kryesues: Në respektim të ligjit për vetëqeverisje lokale dhe statusit të Komunës, rregullores për transparencë Komunale dhe duke respektuar peticionin e nënshkruar nga 3901 nënshkrime nga qytetarët e Komunës së Klinës, me kërkesë të mbajtjes së një seance të jashtëzakonshme, me kërkesë të kryetarit të Komunës dhe me kërkesë të nënshkrimeve të anëtarëve të Kuvendit, ne sot po e mbajmë këtë seancë të jashtëzakonshme e proceduar edhe për thirrjen edhe për rendin e ditës. Sipas procedurave, seancat e jashtëzakonshme e kanë një rend dite dhe i referohen kërkuesit. Në këtë rast si rend dite e kemi: Shqyrtimin e peticionit të qytetarëve të Komunës së Klinës për Refuzimin e ndërtimit të fabrikës së çimentos në Komunën e Klinës, nr. 01-350-6830/2020 i datës 21. 02. 2020. Me gjithë respektin e asaj që thash më lartë më lejoni që të hap seancën. Fillimisht duke respektuar nënshkrimin e peticionit, fjalën do të jua japim atyre që e kanë kërkuar këtë seancë, atyre që përfaqësojnë ato 3901 nënshkrime. Fjalën në emër të tyre do ta merr Faton Berisha. Para se të fillojmë, meqenëse jemi në datën 5 Mars, ditë e shënuar si Epopeja e UÇK-së, dhe në respekt të Familjes Jashari, kërkoj nga ju një minutë nderim.

Me një minutë nderim, anëtarët e Kuvendit dhe gjithë të pranishmit nderojnë Komandantin e UÇK-së, Adem Jashari dhe Familjen Jashari, të rënë në luftë për çlirimin e atdheut pikërisht në datat 5, 6, 7 mars të vitit 1998.

Para se ta merr fjalën përfaqësuesi i peticionit të qytetarëve, fjalën e kërkoj z. Gjoka Lleshaj, anëtar i Kuvendit.

z. Gjokë Lleshaj: Të nderuar të pranishëm. Në prezantimin tuaj, z. Kryesues, në fund e rregullove pak me dy tre fjalë, përndryshe do të na ngeleshe borgj për një sqarim. Pasi që në thirrjen për seancë të jashtëzakonshme figuron vetëm emri i kryetarit të Komunës si thirrës i kësaj seance dhe askund nuk shkruan që këtë seancë e kanë thirrur anëtarët e Kuvendit edhe pse kërkesën me nënshkrime nga anëtarët e Kuvendit sipas rregullores e keni pasur . Tani, kjo seancë e jashtëzakonshme a konsiderohet si seancë e thirrur edhe nga ne anëtarët e Kuvendit apo do të mbahet prap një seancë tjetër bazuar në kërkesën tonë?

z. Fadil Gashi, kryesues: Një ditë para se me ardhë kërkesa e anëtarëve të Kuvendit, ne bashkë me kryetarin dhe përfaqësuesit e peticionit jemi dakorduar që ditën e enjte, pra me 5 mars të mbahet seanca e jashtëzakonshme me këtë rend dite. Në të njëjtën kohë kryetari ka bërë kërkesë tek ne për mbajtjen e kësaj seance. Ka koincidu që për të njëjtën arsye edhe ju si anëtarë të kuvendit të bëni kërkesë dhe për të njëjtën rend dite të mbahen dy seanca nuk është parë e arsyeshme.

Në emër të përfaqësuesve të peticionit, fjalën e merr z. Faton Berisha, , i cili i ka në dispozicion 20 minuta që të prezantoi.

z. Faton Berisha: Faleminderit kryesues, përshëndetje për të gjithë. Meqenëse kjo seancë diskuton një çështje mjedisi, atëherë të parët që duhet të dalin në mbrojtje të mjedisit janë ekologët dhe ambient listët. Në këtë cilësi, kam nderin dhe kënaqësinë që të ju drejtohem dhe të mundohem të bëjë një përmbledhje të një dokumenti që me disa kolegë e kemi përgatitur rreth ndikimeve negative që mund të kenë fabrikat e çimentos për Komunën tonë. Pasi që po i drejtohem një organi legjislativ, atëherë po nisem nga baza ligjore.

Baza ligjore që na siguron mbrojtjen e mjedisit është Kushtetuta e Republikës së Kosovës. Neni 7 (Vlerat) Ky nen e njeh mbrojtjen e mjedisit si një nga parimet në të cilat bazohet rendi kushtetues i Kosovës. Neni 52 (Përgjegjësia për Mjedisin Jetësor) 1. Natyra dhe biodiversiteti, mjedisi jetësor dhe trashëgimia kombëtare, janë përgjegjësi për secilin. 2. Institucionet e pushtetit publik angazhohen për t’i garantuar secilit mundësinë që të ndikojë në vendimet që kanë të bëjnë me mjedisin jetësor ku ajo/ai jeton. 3. Ndikimi në mjedisin jetësor merret parasysh nga institucionet publike në procesin e marrjes së vendimeve. Bashkangjitur kësaj kemi një mori ligjesh mjedisore si: Ligji për mbrojtjen e mjedisit (03/L-025); Ligji për vlerësimin e ndikimit në mjedis(03/L-214 2010); Ligji për mbrojtjen e ajrit nga ndotja(03/L-160 2010); Ligji për mbrojtën e natyrës (03/l–233 2010); Ligji për parandalimin dhe kontrollin e integruar të ndotjes(03/L-043 2009); Ligji për vlerësimin strategjik mjedisor(03/L-230 2010); Ligji për ujërat e Kosovës (04/L-147); Ligji për planifikim hapësinor (04/L-174). Ligji për bujqësinë dhe zhvillimin rural (03/L-098). Kosova bën pjesë në grupin e vendeve në zhvillim, ku rendi dhe ligji, dhe mekanizmat e kontrollit nuk funksionojnë as për së afërmi sa i përket ruajtjes së cilësisë së mjedisit, sigurisë në ushqim, ujë të pijes, dhe ajrit të pastër. Kjo është arsyeja që vendim marrësit tanë duhet të kenë kujdes sa i përket projekteve që cenojnë natyrën dhe mjedisin, sepse nga mjedisi varet vet mirëqenia dhe ekzistenca jonë. Por, cilët janë ndikimet e fabrikave potenciale të çimentos në Komunën tonë. Zona në të cilën synohet të ndërtohen fabrikat e çimentos është mjaft specifike sa i përket llojllojshmërisë biologjike. Në distancë rreth 5 km nga kjo zonë ndodhet Monumenti i Natyrës “Ujëvarat e Mirushës”, i cili rajon karakterizohet me numër të madh të llojeve bimore dhe shtazore. Në rajonin e Mirushës janë prezentë 590 lloje bimore të bimëve vaskulare, nga të cilat 170 lloje janë bimë mjekësore, 21 lloje janë endemike, kurse Aristolochia merxmuelleri është lloj stenoendemik që rritet vetëm në rajonin e Mirushës e askund tjetër në botë. Në këtë zonë janë evidentuar 83 lloje të fluturave, që përbën 40% nga gjithë llojet e fluturave në nivel vendi (171 lloje). Po ashtu është edhe shkatërrimi i habitateve natyrore si dhe ndotja e ajrit. Në ajër do të liroheshin Grimca pluhuri PM2.5 dhe PM10, që nga eksploatimi, thërrmimi dhe përpunimi fizik i gurit, e deri tek procesi i paketimit dhe transportit; Gazra si pasojë e reaksioneve kimike si CO2; dhe Gazra dhe blozë si pasojë e djegies së karburanteve si: CO, SO2, NOX. Si pasojë e prezencës së lumenjve, luginave me lagështi të konsiderueshme të ajrit, do krijoheshin aerosole, si bashkëveprim i pluhurit me avujt e ujit. Aerosolet janë ngulfatës për botën e gjallë në përgjithësi, e mund të jenë fatale për jetën e njerëzve. Pos ndotjes së ajrit do të ndodhte edhe ndotja e tokës. Përpos ndotjes fizike nga precipitimi i pluhurit dhe blozës, lirimi i SO2 do shkaktonte krijimin e shiut acidik, i cili kur bie në sipërfaqe të tokës, hyn në reaksion me mineralet ushqyese të tokës, duke bërë gërryerjen e tyre, e cila rezulton me varfërim të tokës. Nga ndotja e tokës kontaminohen edhe ujërat mbitokësore, dhe ujërat nëntokësore. Gjithashtu depozitimi i pluhurit në sipërfaqen e tokës, do rriste pH-në duke ndikuar në uljen e aktivitetit të mikroorganizmave nga të cilët varet edhe plleshmëria e tokës. Gjithashtu do të ndodhte edhe ndotja e ujit. Pos precipitimit të ndotësve në ujë, shiu acidik që gërryen mineralet e tokës, në toka silikate merr me vete sasi alumini, i cili kur arrin në mjedisin e ujrave mbitokësor, ulë pH-në e tyre. Pra nga shiu acidik në këtë rast pësojnë ekosistemet ujore, në rastin tonë lumenjtë, sepse pH e ujërave të tyre ulet nën 7 duke u bërë ambient acidik. Studimet tregojnë që në rastet kur pH e ujit të lumit ulet në vlerën 5, shumica e vezëve të peshqve nuk arrijnë të qelin, dhe shumica e pa kurrizorëve rrallë mbijetojnë në ujërat me pH nën 5.5. Kalojmë tek ndikimi në ekonomi. Dëmtim i bujqësisë. Kur nisemi nga fakti se Komuna e Klinës për shkak të pozitës gjeografike, pranisë së lumenjve, klimës së favorshme dhe tokave pjellore, zhvillimin ekonomik e bazon parimisht tek prodhimtaria bujqësore, atëherë mund të kolaudojmë se ndotja e mjedisit do godiste pa mëshirshëm këtë resor të rëndësishëm të ekonomisë. Ndikimi negativ do manifestohej si në rendimente, po ashtu edhe në cilësi të produkteve bujqësore. Po e shkurtoj pak, po kaloj tek ndikimi tek disa varietete bujqësore. Tek rrushi - shkakton mbylljen e gojëzave; Tek mjedra - pengon zhvillimin e polenit; Tek fasulja - redukton fotosintezën, rritë nekrozën e gjetheve, pengon rritjen e gjetheve, shkakton përdredhje të gjetheve; Tek gruri - redukton transpirimin, rritjen vegjetative dhe reproduktive; Tek misri - redukton rritjen vegjetative dhe reproduktive, redukton madhësinë e farës; Tek luledielli - redukton rritjen, fotosintezën dhe proceset katalitike; Tek tërshëra - shkakton lëndime akute, dhe njolla të verdha në gjethe. Pos rënies së prodhimtarisë në sasi, edhe më shqetësuese do jetë rënia në cilësi, sepse produktet që dalin nga mjedise të tilla, do rezultojnë jo vetëm jo cilësore, por edhe të rrezikshme për shëndetin e atyre që i konsumojnë, pasi në indet bimore kanë tendencë të deponohen metalet e rënda. Po ashtu bletarët nuk do kishin më rendimente të mjaftueshme mjalti, e as cilësi, sepse nga studimet rezulton që ndotja e ajrit (sidomos era e gazrave) tek bletët shkakton konfuzion, dhe bletës rrjedhimisht i duhet më shumë kohë për mbledhje të nektarit. Pa bletën mbi 90% e frutave nuk arrijnë të pllenohen, dhe duke qenë se bleta është e ndjeshme ndaj ndotjes, atëherë kjo mund të përkthehet edhe në pakësim të frutave. Rrezikim i shëndetit, vdekje të parakohshme Siç e kemi cekur në pikën ku flitet për ndotjen që shkaktojnë fabrikat e çimentos, ku lirohen grimca pluhuri PM2.5 dhe PM10, blozë dhe gazra si CO2, CO, SO2, NOX, të cilët kanë ndikim direkt në shëndetin e njerëzve si vijon: Monoksidi i karbonit: CO është gaz shumë helmues dhe i djegshëm. Kryesisht është produkt i djegies jo komplete të karbonit në lëndët djegëse. Qëndrimi i zgjatur në mjedis ku është prezent CO mund të zvogëlojë sasinë e oksigjenit për frymëmarrje deri në masën sa njeriu humb vetëdijen si shkak i mungesës së oksigjenit. Kontribuon në krijimin e smogut. Oksidet e azotit: NOx kanë efekte të theksuara në mushkëri por edhe në organet tjera si në mëlçi dhe shpretkë. Në gjak ka aftësi për krijimin e meta hemoglobinës, e cila nuk lejon transportimin e oksigjenit. Gazrat nitroze në ajër mund të shndërrohen në shira acidike. Gjithashtu NO dhe NO2 janë kontribuues në hollimin e shtresës së ozonit. Irritojnë mushkëritë, ulin funksionimin e mushkërive, kurse ekspozimi për një kohë të gjatë ndaj tyre shkatërron indet e mushkërive duke shkaktuar emfizema. Dyoksidi i sulfurit: SO2 është gaz toksik me veti acidike, pangjyrë dhe me erë të fortë. Janë të njohura efektet në zvogëlimin e volumit pulmonar, rritja e rezistencës së frymëmarrjes dhe simptome të tilla si pengesa në frymëmarrje, ngushtime në gjoks dhe zvogëlim të ritmit të frymëmarrjes. Mund të shkaktojë kokë dhimbje dhe irritime të hundës. Dyoksidi i sulfurit është ndër shkaktarët kryesor i të ashtuquajturave shirat acidike, të cilat përshpejtojnë korrozionin e objekteve të ndërtimit dhe acidifikimin e dheut, liqeneve dhe rrjedhave të lumenjve. PM10/PM2.5: Grimcat e pluhurit sipas studimeve kanë ndikime afatshkurta në sistemin kardiovaskular, ndikime direkt në një numër të sulmeve në zemër janë argumentuar se shkaktohen nga prezenca e PM në ajër. Efekte afatgjata nga grimcat e pluhurit PM, të cilat kanë përmbajtje toksikologjike e të cilat sulmojnë sistemin respirator dhe zvogëlim të imunitetit për shkak të depërtimit të PM në thellësi të mushkërive dhe në pjesët bronkiale. Me rëndësi të ceket se grimcat e pluhurit përmbajnë kryesisht Ca, Si, Al, Mg, Fe si dhe gjurmë të metaleve të rënda si Cd, Pb, Hg, Cr të cilët kanë tendencë depozitimi në inde, shkaktojnë ngecje në zhvillimin mental tek fëmijët, dhe kanë veti kancerogjene. Ekspozimi ndaj ndotjes kronike të mjedisit, shpie deri tek vdekjet e parakohshme të njerëzve. Gjitha këto që i përmenda, njerëzit duke u ballafaquar me probleme të tilla, mungesë të cilësisë së ajrit, stres të vazhdueshëm nga mjedisi i kontaminuar, probleme ekonomike, probleme shëndetësore, apo sociale, që përkthehet me ulje të nivelit të mirëqenies së përgjithshme, banorët do fillonin të shpërnguleshin nga zona. Vlera e pronave do shënonte rënie drastike. Për fund po i marr disa shembuj të ngjashëm janë ndërtuar fabrika të tilla çimentoje. P.Sh. Rasti i fabrikës “Titan - Antea Cement”, Krujë "Përderisa në këtë fshat është ndërtuar fabrika e çimentos ka një ndotje të tmerrshme. Thonë kemi vendosur filtra, por ne e shohim që pas orës 12 të natës ato hapen dhe bëhet një tym që nuk dihet. Edhe në bujqësi bie ndotje dhe bimët nuk po realizojnë atë që duan fshatarët. I kemi ngritur problemet, por akoma asnjë zgjidhje. Duam fiksimin e filtrave që të mos hiqen dhe të mos ketë ndotje" tha njëri prej tyre. "Fabrika ka ndotje për arsye se është jashtë kontrollit, punëtorët që janë atyre nuk i hapin filtrat, i mbyllin, rrinë brenda, nuk rrinë në detyrat e caktuara. Këtu ka edhe më pak, por duke parë malet, grykat dhe luginat janë të mbytura fare, janë për faqe të zezë. Te bujqësia të gjitha dalin të sakatuara. Si puna e njeriut, janë tuberkuloz të gjitha" ka thënë një banorë. Ndërtimi i fabrikave në këtë zonë do të pengonte edhe zhvillimin e turizmit e për më shumë edhe shkatërrimin direkt të këtyre pasurive natyrore e turistike që i ka Komuna e jonë. Për fund, fakti që fabrikat synojnë të ndërtohen në lartësi mbidetare 550m e më shumë, na jep të kuptojmë që mundësia e përhapjes së ndotësve të jetë më e lartë, dhe në distanca të mëdha, kjo sepse ekziston korrelacion pozitiv ndërmjet lartësisë së shkarkimit, shpejtësisë së erës, dhe distancës së përhapjes për shkak të trajektores së krijuar. Kur jemi te distancat, vlen të theksohet se distanca ndërmjet parcelave të shënjestruara për ndërtim dhe shtëpisë më të afërt të fshatit Gremnik është 780m, distanca deri tek burimi i ujit “Vrella” në Gremnik me kapacitet 200l/s është 950m, distanca me zonën arkeologjike të Dresnikut është 3.3km, distanca me monumentin e natyrës “Ujëvarat e Mirushës” është më pak se 6km, distanca me Drinin e Bardhë është 2.5km, kurse distanca me qendrën e qytetit të Klinës është vetëm 4.5km. Nëse kemi parasysh faktin se zakonisht nga fabrikat e çimentos, grimcat më të rënda të pluhurit udhëtojnë mbi 4km, kurse ato më të lehta mbi 10km, atëherë vijmë në përfundimin se jo vetëm çdo vendbanim i komunës së Klinës, por edhe fshatra përreth nga komuna tjera, do kenë “kënaqësinë të shijojnë” pluhurin, kurse bloza dhe gazrat padyshim që do shpërndahen në distanca shumë më të mëdha ku do prekeshin pjesë të mëdha të rajoneve përreth komunës së Klinës. Përfundimisht kur krahasojmë këto bilance, mund të bindemi se fabrika ose fabrikat e çimentos jo vetëm që nuk do të sillnin zhvillim për komunën tonë, por do ishin pengesë për zhvillimin e gjithë veprimtarive tjera jetësore, helm për mjedisin dhe shëndetin, varfërim për mirëqenien, rrezikim i një së ardhme të shëndoshë. Në rastin tonë, jo vetëm fabrikat, por dhe vetëm eksploatimi i mineraleve në këto zona do sillte pasoja tejet shkatërruese për biodiversitetin, habitatet, peizazhet dhe mjedisin jetësor në përgjithësi. Pikërisht për këtë, banorët e fshatit Gremnik me anë të një peticioni në vitin 2012, arritën të ndalin një projekt që kishte synim eksploatimin e mergeles në këtë zonë. Kushtetuta e Republikës së Kosovës dhe ligjet, na garantojnë të drejtën për të pasur mjedis të shëndoshë, me ajër të pastër, ujë cilësorë, dhe ushqim të shëndetshëm. Ashtu siç na lanë trashëgim paraardhësit tanë, një natyrë të begatë dhe mjedis të shëndoshë, e kemi obligim edhe ne t’ua lëmë të njëjtën trashëgim pasardhësve tanë.

Deri tani fola në cilësinë e përfaqësuesit të peticionit. Tani kam dy fjalë në emrin tim si nënshkrues i këtij peticioni: Siç jeni në dijeni në momentin e dorëzimit të peticionit, nga qytetarët është bërë një kërkesë specifike, citoi: “Ne qytetarët, nënshkrues të këtij peticioni, kërkojmë nga organet komunale, kompetente në Klinë që të shqyrtojnë kërkesën tonë për anulimin e të gjitha pëlqimeve komunale dhe vendimeve të lëshuara nga organet kompetente në Klinë lidhur me ndërtimin e fabrikave të çimentos në Komunën tonë.”

Krejt në fund, në emër të grupit nënshkrues, ju lutem që të respektoni frymën qytetare që e ka përcjellë këtë organizimin që nga fillimi. Qytetarët nënshkrues të këtij peticioni, kërkojnë nga ju kuvendarë të nderuar që të respektoni dhe materializoni vullnetin e tyre si e drejtë kushtetuese dhe ligjore. Ju faleminderit.

Kryesuesi, z. Fadil Gashi, falënderon z. Berisha për fjalën e tij dhe konfirmon edhe një herë se prezent në seancë janë 25 anëtarë të Kuvendit. Ai thekson se presim që të na bashkohet edhe anëtari z. Agustin Selmanaj ndërsa z. Baki Gashi mungon me arsye. Më pastaj në lidhje me temën , kryesuesi hap Debat dhe fjalën ja jep me kërkesën e tij, shefit të grupit kuvendar të PDK-së. Z. Enver Berisha.

z. Enver Berisha: Të nderuar të pranishëm, përshëndetje për të gjithë. Ndoshta nuk do të duhej të na ndodhë kjo që të kemi seancë të jashtëzakonshme, pasi që do të duhej që paraprakisht të ndërmerren masa për parandalimin e problemit për të cilin jemi mbledhur sot këtu. Ne grupi Kuvendar i PDK-së, kemi marr për bazë kërkesat e grupit organizator të peticionit. Kam zhvilluar disa takime me këtë grup dhe jam njohur nga afër se cila është gjendja dhe problemet duke analizuar dhe hulumtuar edhe zgjidhjet. Në kuadër të këtyre takimeve, ne si PDK, kryesia e Degës në krye me kryetarin Bashota kemi marrë vendim me datë 27 të këtij muaji, që t`i qëndrojmë mbrapa peticionit të nënshkruar nga afërsisht 4000 banorë të Komunës sonë. Para se të hyjmë në detaje të tjera, kam një kërkesë për kryesuesin e Asamblesë, që duke u bazuar në kërkesën e anëtarëve të Kuvendit të Komunës të dorëzuar me datë 28 shkurt, në orën 8:00, për seancë të jashtëzakonshme, e cila kërkesë është protokolluar para se të vije kërkesa e kryetarit të Komunës për këtë seancë të jashtëzakonshme, është dashur që në ftesë krahas kërkesës së kryetarit të përfshihet edhe kërkesa e anëtarëve të kuvendit për këtë seancë. Kërkoi që në procesverbal të shkruhet kështu: Seanca është thirrur me kërkesë të kryetarit të Komunës dhe anëtarëve të Kuvendit të Komunës, nënshkrues të kërkesës për seancë të jashtëzakonshme. Në takimet që ne kemi zhvilluar me qytetarët dhe grupit nismëtar të peticionit, e më vonë edhe debatet që kemi pasur me strukturat Komunale, është dalur në pahë se nuk janë përfillur procedurat n raport me këto pëlqime dhe nuk janë respektuar procedurat në raport me të drejtën e qytetarëve të Komunës sonë. Këto pëlqime janë dhënë pa u biseduar dhe analizuar mirë dhe ndoshta edhe me tendencë të anashkalimit të debatit publik. Edhe takimi që është mbajtur tek guri i zi, nuk ka qenë serioz dhe është krijuar mjegulli duke mos ditur se a e ka thirrur Komuna atë takim apo kompania bashkë me ministrinë pasi që shkresa ka qenë e dy anshme dhe është postuar edhe në rrejtët sociale zyrtare të Komunës. Debati i Kompanisë tjetër që është mbajtur bashkë me përfaqësuesit e Ministrisë është mbajtur në Zllakuqan, që prap nuk është veprim serioz pasi që ju të gjithë duhet ta dini se debatet për një çështje të tillë mbahen në hapësirat dhe vendbanimet ku synohet të bëhet ndërtimi i tillë e jo në një vend krejtësisht tjetër, ku banorët e atij lokacioni nuk janë të prekur drejt për drejt. Duke i pasur parasysh të gjitha ato që i tha eksperti i fushës: Afërsinë, zonën, ndikimet në mjedis dhe gjitha të tjerat. Duke dashur që të jap një saktësi përmirësimi, sepse janë tre pëlqime që janë dhënë dhe jo vetëm një, distanca e vijës së fundit ku do të bëhet explorimi dhe shtëpive të fshatit është vetëm 91 metra. Këto tre pëlqime janë të ngjitura njëra me tjetrën. Dy janë për shfrytëzim të gurit gëlqeror dhe një është për ndërtim të fabrikës. Pa dashur që ta zgjasë, ju them se ne si PDK jemi dakorduar që të qëndrojmë prapa interesit tuaj si qytetarë. PDK, nuk është kundër zhvillimit, as kundër ndërtimit të fabrikave etj. Por nuk mund të jemi dakord kur banorët e atyre hapësirave nuk janë dakord. Ne jemi këtu me votën e qytetarëve dhe jemi për të mbrojtur interesin e tyre. Edhe kryetari i Komunës, edhe kryesuesi edhe të gjithë ne të tjerët, nuk kemi asnjë të drejtë morale që të dalim kundër interesave tuaja si qytetarë. Prandaj, po e përsëris edhe një herë, kërkesa e PDK, dega në Klinë është që këto tre pëlqime të dhëna nga Komuna të anulohen.

z. Petrit Palushaj: Përshëndes gjithë të pranishmit, kolegë e qytetarë prezent në këtë sallë. Duke e pasur parasysh realitetin e krijuar pas nënshkrimit të peticionit, kryetari i Komunës thirrë seancë të jashtëzakonshme duke ju përgjigjur thirrjes së qytetarëve, prandaj e përshëndes këtë veprim të kryetarit, pasi që është interes i qytetarëve. Qytetarët i kanë mbledhur afër 4000 nënshkrime dhe ne i konsiderojmë të arsyeshme prandaj jemi pro qytetarëve. Në emër të grupit Kuvendar të AAK-së , jemi që këto pëlqime të pezullohen deri në një realitet të ri. Faleminderit.

Znj. Violeta Zefi: Të nderuar të pranishëm. Në emër të grupit Kuvendar të LDK-së, mbështesim çdo formë të zhvillimit ekonomik duke respektuar të gjitha ligjet dhe aktet nënligjore që e rregullojnë këtë fushë. Sa jemi ne të informuar, nuk janë respektuar kriteret dhe standardet, prandaj ne si grup i LDK-së e mbështesim peticionin e nënshkruar nga qytetarët tanë dhe normalisht, kërkesën e tyre legjitime. Faleminderit.

Znj. Saranda Elezi: Përshëndetje për të gjithë. Edhe në si grup Kuvendar( LVV, NISMA) jemi në përkrahje të qytetarëve të cilët kanë nënshkruar një peticion. Këta qytetarë e shohin si të dëmshme për shëndetin e tyre ndërtimin e fabrikës së çimentos. Po ashtu, nga fjalimi i përfaqësuesit të qytetarëve të nënshkruar, u njoftuam edhe më në detaje për dëmet dhe ndikimit e kësaj fabrike të mundshme, prandaj ne si grup Kuvendar kërkojmë shfuqizimin e të gjitha pëlqimeve të dhëna për këto tri kompani. Faleminderit.

z. Avni Gashi: I nderuar kryetar I kuvendit, I nderuar kryetar I komunës Tw nderuar kolegw-e, Shumw tw respektuar musafirw tw kësaj seance tw jashtëzakonshme tw kërkuar nga qytetarwt e Klinës për ndalimin e ndërtimit tw fabrikës sw çimentos nw komunën e Klinës! Është për tu vlerësuar lart angazhimi I banorwve tw Klinës për tw përdorur tw gjitha metodat demokratike për tw mbrojtur tw drejtën e tyre dhe tonën për një Klinw me ajër tw pastër! Për mua ky problem ka ri-filluar dhe me ka shqetësuar nw momentin e publikimit tw ftesës publike për debat me qytetarw për datën 17 janar 2020 për një gurore, sepse për çimento është konsideruar çështje e mbyllur nw momentin kur nuk ju ka dhwn w leja Sharr Cemit për tw operuar! Këtë shqetësim e kam publikuar edhe nw Facebook me datën 17.01.2020, për tw vazhduar edhe nw seancën e Janarit, ku përveç tjerash ja kam parashtruar pyetjen direkt kryetarit tw komunës: A do tw ketë fabrike tw çimentos nw Klinw apo jo? Nga përgjigja e përgjithësuar e kryetarit, u kuptua se ka pëlqime për gurëthyese tw reja dhe nuk u mohua iniciativa e ndërtimit tw fabrikës sw Çimentos nw Klinw! Pas këtyre diskutimeve nw seancën e janarit, banorwt e Klinës janw organizuar për tw kundërshtuar fabrikën e çimentos dhe gurëthyesve te reja, me ç ‘rast ka pasur takime, debate dhe prononcime tw ndryshme nga banoret, pushteti komunal por edhe nga vet ministria e mjedisit, tw cilët e kanë pranuar tërthorazi përmes zëdhënësit tw ministrisë se kanë lëshuar leje për fabrikën e çimentos nw Klinw, por pa dhënë mw shumw detaje! Por diskutimin dua ta filloj nga prononcimi i drejtorit tw Urbanizimit, Lorenc Marleku, I cili e pranon se ka leje edhe për fabrikën e Çimentos, por thotë se ka tw bejw me investime strategjike, dhe kompetencat për lejen e ndërtimit I kalojnë MMPH i cili sipas tij është edhe dokument final: Por çka thotë ligji për investime strategjike Nr 05/L-079: Ne Piken 5.2 te Nenit 2- tw këtij ligji kërkohet: e citoj nenin: 5.2. investimet e propozuara duhen të jenë në pajtueshmëri me standardet mjedisore të përcaktuara me legjislacionin e Republikës së Kosovës dhe të Bashkimit Evropian; Tek Neni 6 , ky ligj definon qartë se anëtar I komisionit nder-ministror përveç tjerëve është edhe kryetari I komunës nw tw cilën realizohet investimi strategjik; Nëse investimi është konsideruar si investim strategjik, dhe kryetari I komunës domosdoshmërish është dashur tw merr pjesw nw këtë komision, natyrshëm ngritët pyetja: pse askush nw komunën e Klinës nuk e kanë dit për këtë investim deri ne momentin kur u bw e madhe dhe u nënshkrua peticioni?! Pra, pa hy nw elaborat tw mëtutjeshëm se pse s` ka qenw transparente ky investim strategjik, po e vazhdoj diskutimin vetëm me informatat qe kemi pasur për debatin e mbajtur me datën 17.01.2020 dhe me vonw e kemi kuptuar se është mbajtur edhe një debat tjetër me datën 12.12.2020 Personalisht jam interesuar qw tw siguroj kopjet e procesverbaleve tw debateve publike, për tw parw nëse banoret janë pajtuar apo jo me këtë iniciativw apo investim. Dhe po, i kam siguruar kopjet nga Ministria e Mjedisit, për këto dy debate! Por informatat qw dalin nga këto kopje janë skandaloze, kur marrim parasysh se ligji e kërkon mbajtjen e këtyre debateve për tw njoftuar banorwt dhe marr pëlqimin e tyre si kusht për tw operuar nw atë ambient, e jo për tw plotësuar një formalitet siç e kanë kuptuar dhe praktikuar disa, pavarësisht a ka marr pjesw ndonjë banor apo jo! Nga kopjet e këtyre dy procesverbaleve e vërejmë se kanw qenw vetëm formalisht dhe tendencioze: Ne debatin e datës 12.12.2019 kanw marrw pjesw vetëm 7 veta, asnjë prej tyre si banor I Klinës: 1. N. Alidema – Zyrtar I lart I MMPH 2. A. Çeku- Administrator 3. Sh. Istrefi- udhëheqë i punishtes 4. A.Çeku- udhëheqës I punishtes 5. Y. Çeku- Drejtor 6. I. Balaj- Zyrtar I lartw I MMPH 7. I. Fejza- Hartues I Raportit. Tek ky debat është vetëm lista e pjesëmarrësve por jo edhe procesverbali I diskutimit sepse s` ka pasur kush tw debatoj! Ndërsa nw debatin e mbajtur me datën 17.01.2020 , kanë marrw pjesw mw shumw se 40 persona – por janë evidentuar vetëm 26 pjesëmarrës, paradoksalisht organizatori I debatit me banorw është habitur shumw për interesimin e banorwve për tw marwr pjesw nw debat, sepse kane menduar tw kalojnë si nw debatet paraprake, pa asnjë banorw. Sido qw tw jetw, këtu ka pasur diskutim I cili ka zgjatur me shumw se një ore, por hartuesi I procesverbalit e përmbledh tw gjithw debatin me këtë paragraph e citoj: “NGA VIZITA NE VENDIN KU DO TE VENDOSET SEPERACIONI NUK U VEREJT SE KISHTE BURIME TE UJIT, ZONA ISH E DEDIKUAR NGA KOMUNA SI ZONE MINERARE DHE KOMPANIA POSEDON PELQIMIN KOMUNAL. NUK KISHTE SHTEPI AFER, NUK KISHTE LUM” E mbyll citatin. Pra, nga pjesëmarrja dhe përmbledhja e debatit sipas dëshirës sw “disave”, do tw duhej tw ishin tw mjaftueshme për t`u konsideruar si tw pavlefshme dhe mos me ju dhanë leja mjedisore këtyre kompanive as nga komuna por as nga Ministria e Mjedisit. Fabrika e çimentos. Por problemi është me I thellw, jo vetëm për gurëthyese por nw këtë zone është proklamuar një investitor I ri , apo edhe mw shumw se nw këtë zonw do tw ndërtohet fabrika e çimentos. Nuk është se gurëthyesit nuk e prishin natyrën dhe ndotin ambientin, kemi ankesa tw mëdha edhe nw këtë drejtim, por ndërtimi I fabrikës sw çimentos ka pasoja tjera dhe afatgjate, nw shëndetin e njeriut, nw dëmtimin e produkteve bujqësore dhe nw dëmtimin e mjedisit, e shumw probleme tjera qw I cekwn para-folësit. Është aluduar shumw nga disa qarqe se ky investim mund tw gjeneroj vende tw reja tw punës nga këta investitor potencial, dhe nuk e mohoj se mund tw gjeneroj disa vende tw reja tw punës, por me çfarë çmimi dhe kush do ta paguaj këtë çmim tw lartw? Fatkeqësisht, banorwt e Klinës dhe mw gjerw me shëndetin dhe prishjen e mirëqenies sw tyre tw ndërtuar me aq mund nw këto hapësira. Pra kërkesën e banorwve tw Klinës për ndalim tw fabrikës duhet ta përkrahim tw gjithë pa përjashtim , sepse shfuqizimi I këtyre lejeve apo pëlqimeve, përveç qw parandalon kontaminim e ambientit tw Klinës, mbron edhe vet këta investitor, sepse do ti kursej nga investimet e papërgjegjshme tw cilat janë tw destinuara tw mbyllen. Kur e them këtë, e kam parasysh se një fabrikw qw merrej me prodhimin e produkteve higjienike: Pas lëshimit nw prodhim tw fabrikës, e cila ka rastisur tw ishte afër KFOR-it nw rajonin e Prishtinës, përfaqësuesit e KFOR-it pas përgëzimit tw investimit , ja dorëzojnë edhe ligjin e Bashkimit Evropian për respektim tw mjedisit. A e din se çka ka ndodh pas analizimit tw kritereve tw Bashkimit Evropian, Fabrika është dashur tw mbyllet! Sepse investimi nw filtra dhe djegie tw brendshme tw kimikaleve tw nevojshme tw kërkuara dhe specifikuara me ligjet e mjedisit tw Bashkimit Evropian ,ka qenw shumw herw mw I lartw se sa investimi nw fabrik.I njëjti fat ka qenw edhe me fabrikën Jugohrom nw Tetovw qw ka pasur qindra punëtorw, por nw pamundësi për t` i respektuar ligjet e bashkimit e Evropian është mbyllur. Pra, si këta dy shembuj nw Kosovw dhe rajon ka shumw, dhe nëse I anulojmë pëlqimet e lëshuara nga Komuna , I ndihmojmë edhe investitorit qw mos tw shpenzoj kot duke u munduar tw hap fabrikë qw bie ndesh me ligjet e Kosovës dhe Bashkimit Evropian dhe kapitalin e tyre ta drejtojnë drejt atyre sektorëve qw nuk e shkatërrojnë ambientin dhe jetën e njeriut. Mund tw vazhdojmë me diskutime dhe argumente tw fuqishme, sepse duhet tw përkrahim kërkesën e banorwve tw Klinës për shfuqizimin e pëlqimeve dhe lejimeve mjedisore tw lëshuara nga komuna e Klinës, por besoj se tw gjithë po pajtohemi se nuk duhet tw lejojmë tw bwhet ky degradim para syve tanë. Prandaj, për tw mos ra pre e nerskamcave ligjore, I bejw thirrje kryetarit tw komunës fillimisht dhe drejtorit tw urbanizimit qw tw na shpalosin tw gjitha pëlqimet për rregullim tw dokumentacionit apo çfarëdo qofshin ato, qw t` i analizojmë dhe si përgjigje ndaj peticionit tw banorwve tw Klinës t`i anulojmë sot me një vendim tw asamblesë komunale dhe njëkohësisht tw kërkojmë nga sot e tutje tw gjitha kërkesat për pëlqime mjedisore tw kalojnë përmes asamblesë komunale. Ju faleminderit.

Znj. Elvira Sejdija: Përshëndetje për të gjithë. Edhe unë me vëmendje i kam përcjellë shqetësimet e qytetarëve rreth ndërtimit të fabrikës në fjalë. E shprehu indinjatën time të thellë lidhur me këtë. Personalisht sot do të marr vendim kundër dhe do ta votoi kundër ndërtimin e fabrikës së çimentos, duke i përfillur të drejtat e qytetarëve. Zëri i qytetarëve, parimisht duhet të jetë prioritet dhe kam bindjen se ky zë i ka arsyet e veta të refuzimit në këtë rast, prandaj, unë jam me zërin e tyre. Faleminderit.

z. Gjokë Lleshaj: Sot, duke i parë gjithë këta qytetarë këtu në sallë dhe gjithë ata që po na përcjellin përmes mediave, nuk do të duhej të na ndajë as politika as partitë politike. Sot, të gjithë ne duhet të jemi bashkë me qytetarin dhe për qytetarin. Duke i përcjellë fjalimet e parafolësve e në veçanti ekspertin e kësaj Lemije, z. Berisha, jam shokuar. Po më bëhet që për Prishtinë të nisem në drejtim të Skenderajt e jo kodrës së Dollcit. Ju aktërët e dhënies së këtyre pëlqimeve, si ka mundësi që për vendime shumë më të vogëla keni kërkuar miratimin e tyre në Kuvend, ndërsa pëlqime e vendime kaq të rëndësishme nuk i keni sjellë këtu?! Është për tu çuditur, kam pa pëlqim të datës 27 dhjetor të vitit 2019. Pëlqim që i është dhënë kompanisë të njëjtën ditë që ka bërë kërkesën. Pra me 27 dhjetor 2019 e ka bërë kërkesën për pëlqim, me 27 dhjetor 2019 ju ka dhënë pëlqimi. Kam përshtypjen që keni dalë në oborr e keni pritë atë kërkesë sepse brenda ditës as arkiva nuk mundet me e dërguar në drejtori. Janë shkelë ligje, është shkelë kushtetua. Ato pëlqime, jo të pezullohen siç tha Petrit Palushaj por të anulohen automatikisht. Edhe një herë, kërkoi nga ekzekutivi që të anulohen ato pëlqime dhe të rijmë të qetë edhe ne edhe qytetarët. Mos të ketë nevojë që të ndërmerren masa të tjera, natyrisht demokratike, e që unë do të jem gjithmonë bashkë me qytetarin. Kam pasur takime me përfaqësuesit e kompanive që synojnë të ndërtojnë fabrikën në Gremnik. Fjala e urtë popullore “Ku thonë se ka shumë dredhëza, merr kroshen e vogël” , po ju garantoi që le të investon Komuna tre sera në Gremnik dhe më shumë do të punësoi qytetarë të Gremnikut në to se sa fabrika e supozuar. Ju ekzekutivi i keni dhënë pëlqime e leje, ju ndaloni dhe anuloni ato pëlqime.

z. Petrit Palushaj: I përgëzoi të gjitha debatet që bëhen në kuadër të kësaj seancë të jashtëzakonshme. Unë e thash mendimin tim dhe të grupit Kuvendar të AAK-së. Ne jemi për anulimin e të gjitha vendimeve. Gjokë, ndoshta nuk e ke kuptuar mirë.

z. Tush Dedaj: Përshëndetje për të gjithë. Do të doja që vendimet të mos marionetizohen sikurse na është marionetizuar nj vendim më herët. Në fakt çdo herë e kam pasur mendimin se ne jemi Asamble Marionetë, sepse këtu flasim për transparencën e atyre projekteve që janë bërë e jo të atyre që janë nisur e që duhet të bëhen. Do të doja që tani e tutje mos të shkohet me marrjen e vendimeve ad hok, në shpejtësi para se me u dëgjuar zëri i Komunitetit. Nuk po më vjen keq për njeriun sepse njeriu vetës është duke ja bërë por më vjen keq për florën e faunën në këto hapësira për të cilat foli eksperti i nderuar. Kjo është të bësh vetëvrasje, prandaj unë jam i mendimit se çdo alternativë tjetër bijën poshtë përveç anulimit të këtyre pëlqimeve vendimeve.

z. Arben Limanaj: Përshëndetje të gjithëve. Në veçanti qytetarët pjesëmarrës. Në emër të grupi tonë të LDK-së u dha mendimi më herët. Po shprehë një mendim timin si asamblistë. Nga analizat që bëri eksperti i ekologjisë të gjithë i pamë ato elementet negative që i paraqet ndërtimi i një fabrike të tillë, prandaj jam kundër kësaj dhe në mbështetje të 4000 nënshkrimeve të qytetarëve tanë. U përmenden leverdia ekonomike dhe punësimi që do të favorizonte qytetarët por më e rëndësishme se kjo është shëndeti i qytetarëve. Format e formulimit të dokumentit KUNDËR duhet që të na propozohen neve si anëtarë të Kuvendit të Komunës dhe të votojmë më pas.

Kryesuesi i Kuvendit, z. Fadil Gashi, e merr fjalën në cilësinë e anëtarit të Kuvendit.

z. Fadil Gashi: Ju informoi se tani jam duke folur si anëtar i Kuvendit dhe jo si kryesues. Gjithashtu edhe si një nga banorët e asaj zone ku mendohej të ndërtohej fabrika e çimentos. Fillimisht, ne duhet të kemi kujdes në shprehjet dhe terminologjitë tona. Këtu pati fjalë të ndryshme; Anulim, Pezullim, Shfuqizim etj. Në fund unë propozoi që të ulemi bashkërisht me shefat e grupeve dhe përfaqësuesit e peticionit dhe të formulojmë një draft të cilin e sjellim para anëtarëve të Kuvendit dhe të gjithë bashkë e miratojmë. Ne duhet të kemi parasysh se vendimi i ynë çfarë pasojash ligjore prodhon. Në këtë rast infrastruktura ligjore shumë saktë e ka parapa. Prioriteti një dhe vetëm një është komuniteti. Institucioni këtë e ka obligim me e dit ndërsa qytetarët e kanë alternativë, duan apo nuk duan ta dinë. Nuk po paragjykoi e nuk po ju them asnjërit se si me votuar, por këtu po shihet qartë se 90% dihet se si do të jetë vendimi që do të votohet. Në takime me përfaqësuesit e peticionit, në takime me shefa të grupeve kemi kërkuar që mos të i epet konotacion tjetër kësaj sepse jemi para një çështje të ndjeshme, pasi që për Kuvendin, edhe qytetarët dhe peticioni i tyre është palë shumë legjitime por edhe operatorët ekonomik janë palë shumë legjitime. Por, asnjëra palë, qofshin edhe palë të treta, nuk kanë të drejtë që të shkelin ligjet dhe aktet nënligjore. Në këtë rast, për këtë fushë, janë hiq më pak e mund të ketë edhe më shumë, që e prekin këtë fushë këto ligje: Ligji për miniera dhe minerare, ligji për vlerësimin e ndikimit në mjedis, ligji për planifikim hapësinor, ligji për mbrojtje të mjedisit, ligji për pyjet e KS, ligji për investime strategjike. Aktet nënligjore që janë lëshuar nga Ministritë e linjës, është udhëzimi administrativ për informim, pjesëmarrje të publikut dhe palëve të interesuara në procedurat e vlerësimit të ndikimit në mjedis. Është udhëzimi administrativ për leje mjedisore, është udhëzimi administrativ për dhënien e lejes mjedisore Komunale dhe e fundit, rregullorja për trajtimin e komunitetit në sektorin minerar. Kjo e fundit thotë: Komisioni i pavarur i minierave dhe minerareve, nuk mund të lëshoi licencë as për hulumtim as për shfrytëzim, as aktivitete të tjera pa pasur pëlqimin Komunal. Pëlqimi Komunal nënkupton pëlqimin e Komunitetit. Aktet e Kuvendit të Komunës: Ju informoi se në vitin 2012 është një vendim, që është nxjerr për një kërkesë të kompanisë “Sharr cem”. Ky Kuvend e ka refuzuar kërkesën në fjalë me datë 31. 10. 2012. Kompania në atë kohë na ka paditur në gjykatë dhe ne e kemi vendimin e gjykatës, me 17. 11. 2016 që i ka dhënë të drejt Komunës që e ka refuzuar kërkesën e kompanisë. Pra, kemi një vendim valid për këtë çështje. Arsyet që ne i kemi cekur atë kohë janë dy: 1. Nuk ka pëlqim të Komunitetit dhe 2. Nuk ka marrëveshje me pronarin e parcelave. Pse po i përmend të gjitha këto? Sepse nëse ju referohemi pëlqimeve që i ka lëshuar drejtoria e Urbanizimit ka shkelje të mëdha. Nuk ka arsyeshmeri as baza, as titulli dhe as teksti më poshtë. Prandaj nëse i anulojmë këto pëlqime sot, ne, duhet të thirremi në këto që unë i theksova më lartë, sepse baza juridike është e rëndësishme. Operatorët Ekonomik kanë marr një pëlqim. Ne mund të kërkojmë që këto pëlqime të sjellën në Kuvend por ligji e ka përcaktuar saktë se kush lëshon pëlqime. Kuvendi i Komunës ka kompetencat e veta, nuk mund të marrim atë që nuk na e ka dhënë ligji. Sot, ne si kuvend, nëse duam që të i anulojmë këto pëlqime, edhe unë jam për anulimin e tyre, duhet të thirremi në këto shkelje që i theksova. Kjo duhet të jetë baza ligjore e jona. Në këtë mënyrë nuk ka pasoja pastaj as drejtoria e po lutem të mos ketë as drejtori. Të gjitha palët ndahen të kënaqura. Unë jam njeri nga ata që ka marr pjesë në debatin me publik që e ka mbajtur Ministria bashkë me Kompaninë. Një veprim më me pa përgjegjësi që mund të ndodhë. Imagjinoni në njoftim është theksuar se bëhet fjalë për Parcelat e Qupeves Verilindore , nga cili vend jam edhe unë, dhe takimin e mbajnë në Zllakuqan. Me gjithë respektin në maksimum për Zllakuqanin, por pse është dashtë të mbahet në Zllakuqan? Debati duhej të bëhej me banorët e zonës. Paramendoni paradoksin, shkojnë e bisedojnë në Zllakuqan për Qupevën, pa e njoftuar Komunën fare në këtë rast. Këtë kompetencë jua ka dhënë ligji atyre, në bashkëpunim me Kompaninë. Me gjithë këtë, ata i dinë obligimet ligjore prandaj ju ikin këtyre debateve me komunitetin përkatës. Ne dhe ju qytetarë të nderuar, duhet që të i disiplinojmë ata, edhe me kështu iniciativash por edhe me padi. S1kemi nevojë që të tensionohemi ne mes veti dhe as të bëjmë vetëgjyqësi, duhet që ti padisim. Ti qojmë në gjykatë secilin që e shkel ligjin. Besoi që kam përkrahjen e juaj kur them që të gjithë duhet respektuar ligjet dhe aktet e tjera nënligjore, Përndryshe, sot, këtu nuk është asnjeri i pari as i dyti. Të gjithë jemi një në përkrahje tuajën, në respektim të ligjit. Ju falënderoi shumë për prezencën tuaj sot, dhe jam i kënaqur që ne mundemi me ju ndihmuar juve në kërkesat tuaja legjitime.

z. Enver Berisha: Duke i dëgjuar fjalimet që u bënë sot në këtë foltore e sidomos fjalimin e fundit të kryesuesit të Kuvendit, po del që kjo është tepër shqetësuese në raport me funksionimin e këtij pushteti në Komunën tonë. Pa dashur që ti heq as pikë e as presje fjalimit të kryesuesit, por realisht, në një fjali që thuhet se janë bërë shkelje të mëdha procedurale dhe ligjore e në të njëjtën kohë, ju kryesues, jeni numri dy në Komunë, ose i pari i kësaj legjislature këtu, d.m.th., shpreheni kështu, atëherë, kryetari ose drejtori është mirë me na dhënë sqarime pse ka ardhur deri tek kjo. A ka marrëveshje mes juve, qëndrim të përbashkët apo gjithkush punon kokë në veti. Kërkoi nga ju si pushtet që para asamblistëve dhe para qytetarëve të jepni arsyet pse kemi ardhur në këtë gjendje.

z. Fadil Gashi, kryesues: Ne nuk kemi ardhur sot këtu që ta shqyrtojmë koalicionin tonë dhe as qysh janë raportet e koalicionit. Jemi duke e diskutuar një çështje shumë të ndjeshme por tregoju këtyre tani se a e kam ndryshuar deklarimin nga dje çfarë kemi biseduar bashkë. Jo skam ndryshuar asgjë. Komplet atë që e kam thënë para një jave, para dy ditëve dhe dje, të njëjtën gjë po e them edhe sot këtu. Unë as për hatër tuajin dhe të askujt tjetër nuk luaj nga ajo që e mendoi se është e vërtetë. Kthehem në temë. Vendimi i ynë sot, ka me prodhuar pasoja. Kompanitë mund të na padisin. Jo rastësisht e përmenda se kemi qenë të paditur nga kompania në 2014. Por duhet të thirremi në ato shkelje që i përmenda më sipër që mos të fitojmë prap.

z. Enver Berisha: Me pas ndodhë ndonjë takim para një muaji ose dy vjetëve mund të kem harruar, por unë po flas për takimin e djeshëm ku ne e kemi mbajtur me shefat e grupeve Kuvendare dhe me kryetarin. Dhe ju kryesues, keni theksuar dhe keni marrur modelin e Malishevës, që këto Vendime e pëlqime të pezullohen, jo të anulohen. Kështu ka qenë e vërteta. Unë theksova më herët se fjalimit tënd asnjë pikë e as presje nuk po ja heqë. Është shqetësuese të thoni se ne si subjekt në qeverisje nuk dimë se çka po ndodhë në qeverisje. Për mua është e tmerrshme. Prej dje ju i keni ndërruar qëndrimet.

z. Fadil Gashi, kryesues: Është një e pavërtetë e madhe që e the. Për vet faktin që jemi ardhur këtu në këtë seancë të jashtëzakonshme, ne po e dimë se çka po ndodhë. Po e kam marr modelin e Malishevës por është parë që ai model nuk ka prodhuar zgjidhje.

Një nga qytetarët e kërkoi fjalën por kryesuesi ja shpjegoi se në seanca të asamblesë fjalën e marrin vetëm anëtarët e Kuvendit. Kjo është e rregulluar me ligj dhe nuk mund ta shkelim ligjin.

z. Tunë Dedaj: Përshëndetje për të gjithë. Të më pyeste para një muaji dikush se a kam dëshirë që të ndërtohet një fabrike e çimentos në Klinë dhe të punësohen 300 persona. Do të thoja PO, ndërtoni një fabrike me teknologji të fundit dhe isha gëzuar shumë. Por tani që i shoh qytetarët dhe peticionin e tyre dhe sidomos Ekspertin , z. Faton Berisha që është nderë të kemi një ekspert të tillë, jam Kundër ndërtimit të një fabrike të tillë. Bilë tani e tutje kur dua të shkoi në Maqedoni, do të bëjë përpjekje të shkoi përmes Shqipërisë e të mos i bije afër fabrikës së çimentos në Han të Elezit.

z. Zenun Elezaj, kryetar i Komunës: Përshëndetje për të gjithë anëtarët e Kuvendit. Absolutisht nuk dua të kthehem në të kaluarën por meqenëse këtu pati polemika në drejtim të përgjigjes, besoi që me grupin nismëtar të peticionit kemi qenë vazhdimisht në koordinim të plotë. Unë s`do ta shprehi opinionin tim asnjëherë sepse po flas në cilësinë e kryetarit të Komunës. Prej atij momenti të takimit të parë jam në dispozicion të tyre dhe besoi që i kemi koordinuar mirë bashkëveprimet dhe së fundi jemi në këtë seancë të jashtëzakonshme. Më pak fjalë, vendimi i takon përfaqësueseve të popullit dhe atë vendim që ju do ta merrni, ne e kemi obligim që ta respektojmë dhe do ta respektojmë. Vetëm pak shpjegime, tek investimi strategjik që e përmendi Avni gashi. Është një procedurë sipas ligjit për investime strategjike, i cili nuk ka ndodhë në këtë rast. Aty parashihet që të ketë një aplikim përmes procedurës së ligjit. Rasti i Klinës nuk është i tillë. Si i tillë, kryetari i Komunës nuk është thirr ndonjëherë të jetë anëtarë i Komitetit drejtues, prandaj s` ka obligime. Kryesuesi e tha shumë mirë. Krejt procedurat e dhënies së pëlqimeve janë në kompetencë të Ministrisë së Mjedisit. Pajtohem plotësisht që në rekomandimet që do ti marrim tash, të futet që Kuvendi Komunal të jetë nikoqir i këtyre debateve. Për këtë do të jua dërgojmë një shkresë Ministrisë së linjës. Që dy vite e këndej asnjë pëlqim nuk ka rezultuar me aktivitete minerare, gjithçka që është bërë deri tani është nga e kaluara. Tani, çdo pëlqim që është lëshuar, është bërë në harmonizim të plotë me planin zhvillimor. Nëse ka shmangje nga kjo, ne jemi këtu që të marrim edhe masa, pse jo. Kryesuesi i përmendi një varg ligjesh, por një dua të jua them, pëlqimi Komunal nënkupton vetëm pëlqim për fillim të procedurave. Gjithçka tjetër i takon ligjit për Miniera dhe Minerare. Në lidhje me këtë, është një Agjencion i pavarur që quhet Agjencioni i pavarur për Miniera dhe Minerare, i cili duhet ta implementoi ligjin në fjalë. Pëlqimin e Komunitetit, APMM është i obliguar që ta kërkoi, por ne edhe mund të sqarohemi duke kërkuar këshilla ligjore nga zyra ligjore që është prezentë këtu. Qytetarët i falënderoi për iniciativën sepse me këtë rast ne kemi parë laramani në dhënien e pëlqimeve të cilat do t`i harmonizojmë tani e tutje. Po flas vetëm si kryetar i Komunës dhe nuk do të implikohem as në vendim. I inkurajoj të gjithë qytetarët duke vlerësuar se ky është një mësim për të gjithë ne, që të fillojnë të mendojnë për veten e tyre. Për fund, pavarësisht se si do të jetë vendimi që ju do ta merrni, Anulim ose Pezullim, duhet të bëjmë ndarjen në Operues që kanë të bëjnë me gurëthyes për nevoja të ndërtimtarisë dhe operues për furnizim të fabrikave të çimentos. Kërkoj mirëkuptim që ti ndajmë këto dy çështje.

z. Valmir Bacaj: Përshëndetje për të gjithë, në veçanti për bashkëvendësit e mijë nga fshati Gremnik. Muajin dhe ditëve të fundit është folur shumë për mundësin e ndërtimit të fabrikës së çimentos, shqetësimet e banorëve të asaj ane të ngritura me vend por edhe disa akuza të pabaza, sidomos opozita po tenton që ti përdorë për sulme politike ndaj qeverisë Komunale, me theks të veçantë ndaj kryetarit Elezaj. Fakti se vetë seanca e sotme është thirrur nga kryetari Elezaj, i cili ka qenë i gatshëm të takoj banorët e asaj zone gjithmonë, tregon gatishmërinë që ka kryetari për të qenë afër kërkesave të qytetarit. Nuk ka forcë që del mbi vullnetin e qytetarëve. Si AAK, kemi qenë në përkrahje të kërkesave të qytetarëve edhe në mandatet e kaluara. Pikërisht në këtë Kuvend por me përbërje tjetër, bashkë me qytetarët kemi ndalë ndërtimin e fabrikës së çimentos. Në atë kohë, për çudi, një pjesë e opozitës ka qenë Pro ndërtimit të fabrikës së tillë. Ditëve të fundit po qarkullojnë lloj lloj shpifjesh se kush qëndron prapa këtyre bizneseve. Të gjithë qytetarët me një klikim të thjeshtë në faqen e Ministrisë, mund të shohin se kush qëndron prapa këtyre bizneseve, për ti hequr të gjitha dilemat për ata që ditën janë përkrahë kërkesave të qytetarëve, ndërsa natën me pretenduesit për ndërtimin e fabrikës. Qëndrimi ynë është i qartë. Bashkë me kryetarin Elezaj, kemi qenë dhe do të jemi përkrahë kërkesave dhe në mbështetje të qytetarëve të Komunës sonë, pra, edhe në rastin konkret.

Z. Xhevxhet Berisha: Përshëndetje për të gjithë. Ndërtimi i fabrikës së çimentos, të gjithë e dimë që është përfolur edhe më herët, por tani dukët se ka marr hov. I falënderoj qytetarët që morën këtë iniciativë dhe pak a shumë na qiten në rrugë të drejtë. Po thuhet se Ministria e jep pëlqimin. Unë dua të ju them se as një Ministri nuk mund të jep pëlqimin në oborr të huaj. Pa pëlqimin e drejtorisë Komunale, asnjë Ministri nuk jep leje e pëlqime . Për një investim të tillë duhet të bëhet debat i mirëfilltë dhe të analizohet se cilat janë pasojat dhe se të arrihet më pastaj në një përfundim se a ja vlen të investohet. Ju bëjë thirrje të gjithë anëtarëve të Kuvendit që mos të vendosin për pezullim sepse në një të ardhme nuk do ta kemi presionin që e kemi sot nga qytetarët dhe ne shumë lehtë mblidhemi dhe pezullimin e tillë e anulojmë, kështu që fabrika mund të ndërtohet përsëri. Të merret vendim për anulimin e të gjitha pëlqimeve të lëshuara nga drejtoria e Urbanizmit. Pavarësisht pasojave juridike e ligjore që mund të kemi me këtë anulim, përgjegjësia dihet ku është. Është personi që i ka lëshuar këto leje pa u konsultuar publiku. Jam përkrahë qytetarëve që kjo fabrikë në asnjë rrethanë të mos ndërtohet. Jam përkrahë anulimit të gjitha pëlqimeve për shfrytëzime të reja të lëndës gurërore pasi që kemi operatorë të mjaftueshëm në atë zonë që janë duke funksionuar. Vota ime është kundër ndërtimit të fabrikës dhe pëlqimeve të reja për ato gurërore. Faleminderit.

z. Fadil Gashi, kryesues: Edhe një herë dua ta theksoi se ligji ekskluzivisht këtë çështjen e pëlqimeve e lenë në kompetencë të drejtorisë së Urbanizmit. Por ligji nuk thotë që mos të respektohen procedurat, Ky është dallimi.

z. Enver Berisha: U tha nga kryetari të bëhet ndarja nga Ndërtimi i fabrikës me gurthyesit. Flas në emër të grupit Kuvendar, ne jemi për anulimin e të tri pëlqimeve. Tjetër, me gjithë respektin e madh për Valmirin, kur fletë për Opozitën nuk do të duhej që ta përgjithësonte. Nëse ka diçka konkrete që dikush është marrë me këto tema, le ti thotë. Të thuash se Opozita po bënë kështu e ashtu, është e pa pranueshme sepse unë kam mbajtur takime disa herë më këshillin iniciues të këtij peticioni dhe lirisht le të deklarohen këtu nëse unë ndonjë herë e kam përmendur ndonjë emër. Dua të dijë se kush është Opozita në rastin që Valmiri foli.

z. Valmir Bacaj: Opozita ka një faqe zyrtare në rrjetet sociale. Reagimet janë bërë nëpërmjet asaj faqeje.

Znj. Mendehije Duraku: faleminderit kryesues. Përshëndetje për të gjithë. Në veçanti për qytetarët që na kanë nderuar me praninë e tyre. Në emrin e grupit foli edhe shefi i grupit tonë Kuvendar dhe dha qëndrimin tonë si PDK. Kam dëgjuar me kujdes shqetësimet e qytetarëve në lidhje me ndërtimin e fabrikes së çimentos dhe po ashtu u fol edhe për efektet negative në rast të ndërtimit të kësaj fabrike. Prandaj jam kundër ndërtimit të kësaj fabrike dhe jam me qytetarët e Komunës së Klinës.

z. Zenun Elezaj, kryetar i Komunës: Dua të ndërlidhem me atë që e tha Enveri Berisha. Përveç këtyre tre pëlqimeve të lëshuara së fundmi, do të përfshihen edhe të gjitha pëlqimet e lëshuara në të kaluarën. Do të doja që ti ndajë, të gjitha gurëroret që ndërlidhen me çimento dhe ato të natyrës së përditshme që ndërlidhen me furnizimin e ndërtimtarisë si lëndë e parë.

z. Fadil Gashi, kryesues: Të bëjmë një përmbledhje; Enver Berisha shef i grupit të PDK, kërkon Anulim, Petrit Palushaj-AAK, konfirmon kërkesën për anulim, Avni Gashi-AKR, kërkon anulim sikurse Elvira Sejdija, Xhevxhet Berisha, Mendehije Duraku, Violeta Zefi dhe të tjerë. Po mendoj që është mendim i të gjithëve për anulim. Në vazhdim do të mblidhemi bashkë me shefat e grupeve si dhe përfaqësuesit e peticionit, kryetarin e komunës i cili dha propozimin e tij.

z. Tush Dedaj: Kryesues, a mund të thuash që edhe përfaqësuesi i PSHDK-së tha diçka?

z. Fadil Gashi, kryesues: Po gjithsesi, edhe përfaqësuesi i PSHDK-së, z. Tush Dedaj ishte për anulim por nuk ishte i saktë kur tha që Kuvendi ka qenë dhe është marionetë.

Në vazhdim, për 15 minuta anëtarët e kuvendit do të pushojnë në mënyrë që kryesuesi i Kuvendit, kryetari i Komunës, përfaqësuesi i peticionit dhe shefat e grupeve Kuvendare të përpilojnë tekstin e vendimit për votim.

z. Fadil Gashi, kryesues: Të nderuar anëtarë, qytetarë të pranishëm. Pas konsultimeve u dakorduam që para juve të nxjerr propozim –vendimin për miratim.

PROPOZIM VENDIM

-I -

Anulohen të gjitha pëlqimet dhe dokumentet e tjera të dhëna në lidhje me gurëroret për furnizim me lëndë të parë për fabrikat e çimentos.

-II-

Anulimet si nga pika e - i – e këtij vendimi vlen edhe për rastet e ndërtimeve fillestare të fabrikave të çimentos.

-III-

Obligohet Drejtoria e Urbanizmit dhe Mjedisit që paraprakisht që pas pranimit të kërkesave dhe draft dokumenteve urbanistike, të i drejtohet Kuvendit të Komunës.

-IV-

Për të gjithë operatorët ekzistues dhe të rinj, të pezullohen aktivitetet e prodhimit.

-V-

Pezullimi si në pikën –IV- të këtij Vendimi, hyn në fuqi pas 6(gjashtë) muajve, nëse operatorët nuk i plotësojnë kriteret mjedisore sipas lejeve të veçanta për operim dhe pëlqimeve mjedisore.

-VI-

Kërkohet që Debatet Publike që ndërlidhen me aktivitete minerale të njoftohen dhe organizohen në objektin e Komunës së Klinës.

z. Esat Raci: Pëlqimin e Komunitetit a mund ta fusim si kriter në këtë vendim?

z. Fadil Gashi, kryesues: Me vet faktin që nga drejtoria kemi kërkuar që paraprakisht të në sjell këtu në Kuvend , nënkuptohet edhe pëlqimi i Komunitetit dhe gjitha dokumentet e tjera të nevojshme. Unë nuk votoj sepse jam banorë i asaj pjese. Kush është PËR?

Propozim Vendimi u vendos në votim dhe me 22 vota PËR, asnjë abstenim dhe asnjë kundër U MIRATUA.

Kryesuesi i Kuvendit, z. Fadil Gashi, në përmbyllje të punimeve të seancës së jashtëzakonshme, falënderoi anëtarët e Kuvendit për vendimin, përfaqësuesit e Peticionit, kryetarin e Komunës dhe gjithë të pranishmit.

Procesmbajtës: Kryesuesi:

Skënder Behramaj Fadil Gashi